CELEX: 32004D0815
Language: sk
Date: 2004-11-19 00:00:00
Title: 2004/815/ES: Rozhodnutie Rady z 19. novembra 2004, ktorým sa mení a dopĺňa vyhlásenie Európskeho spoločenstva o výkone právomocí a hlasovacích právach predložené Všeobecnej komisii pre rybolov v Stredozemnom mori

2.12.2004   
            
            
               SK
            
            
               Úradný vestník Európskej únie
            
            
               L 357/30
            
         ROZHODNUTIE RADY
   z 19. novembra 2004,
   ktorým sa mení a dopĺňa vyhlásenie Európskeho spoločenstva o výkone právomocí a hlasovacích právach predložené Všeobecnej komisii pre rybolov v Stredozemnom mori
   (2004/815/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 37 v spojení s prvou vetou článku 300 ods. 2 a prvým pododsekom jeho odseku 3,
   so zreteľom na návrh Komisie (1),
   so zreteľom na stanovisko Európskeho parlamentu (2),
   keďže:
   
               (1)
            
            
               Európske spoločenstvo je členom Všeobecnej komisie pre rybolov v Stredozemnom mori (VKRSM); Európske spoločenstvo pri pristúpení k tejto organizácii uložilo jediné vyhlásenie Spoločenstva o výkone právomocí a hlasovacích právach (3).
            
         
               (2)
            
            
               VKRSM prijala na svojom zasadnutí od 13. do 16. októbra 1997 zmeny a doplnenia textu dohody, ktoré vytvárajú autonómny rozpočet.
            
         
               (3)
            
            
               Spoločenstvo prijalo rozhodnutím Rady zo 17. júla 2000 zmeny a doplnenia Dohody o založení Všeobecnej komisie pre rybolov v Stredozemnom mori s cieľom vytvorenia autonómneho rozpočtu pre túto organizáciu (4).
            
         
               (4)
            
            
               Zmeny a doplnenia týkajúce sa autonómneho rozpočtu nadobudli platnosť 29. apríla 2004.
            
         
               (5)
            
            
               Vykonanie autonómneho rozpočtu pre VKRSM znamená, že Spoločenstvo poskytne do tohto rozpočtu finančný príspevok, pričom výška tohto príspevku vyžaduje, aby sa vyhlásenie o právomociach a hlasovacích právach uložených v čase pristúpenia Spoločenstva k VKRSM upravilo,
            
         ROZHODLA TAKTO:
   Jediný článok
   1.   Európske spoločenstvo zmení a doplní svoje jediné vyhlásenie o právomociach a hlasovacích právach predložené Všeobecnej komisii pre rybolov v Stredozemnom mori v čase pristúpenia k tejto organizácii, pričom toto vyhlásenie sa nahradí vyhlásením Európskeho spoločenstva o výkone právomocí a hlasovacích právach podľa článku II ods. 6 Dohody o VKRSM, ktoré je uvedené v prílohe.
   2.   Predseda Rady sa týmto poveruje oznámiť zmenené a doplnené vyhlásenie Európskeho spoločenstva generálnemu riaditeľovi Organizácie pre výživu a poľnohospodárstvo.
   
      V Bruseli 19. novembra 2004
      
         
            Za Radu
         
         
            predseda
         
         J. P. H. DONNER
      
   
   
      (1)  Ú. v. ES C 15, 20.1.1999, s. 13.
   
      (2)  Ú. v. ES C 150, 28.5.1999, s. 153.
   
      (3)  Rozhodnutie Rady 98/416/ES zo 16. júna 1998 o pristúpení Európskeho spoločenstva k Všeobecnej komisii pre rybolov v Stredozemnom mori (Ú. v. ES L 190, 4.7.1998, s. 34).
   
      (4)  Ú. v. ES L 197, 3.8.2000, s. 35.
   
      PRÍLOHA
      Jediné vyhlásenie Európskeho spoločenstva o výkone právomocí a hlasovacích právach podľa článku II ods. 6 Dohody o VKRSM
      Toto vyhlásenie vymedzuje právomoci Európskeho spoločenstva a jeho členských štátov v záležitostiach, na ktoré sa vzťahuje Dohoda o založení VKRSM.
      1.   Výlučná právomoc Európskeho spoločenstva
      Pre body programu zaoberajúce sa zachovaním a riadením živých morských zdrojov má výlučnú právomoc a hlasovacie práva Európske spoločenstvo.
      2.   Právomoc členských štátov
      Pre body programu zaoberajúce sa organizačnými záležitosťami (právne a procesné otázky) majú právomoc a hlasovacie práva členské štáty Európskeho spoločenstva.
      3.   Spoločná právomoc
      
               
                  a)
               
               
                  Pre body programu zaoberajúce sa štatistikou a akvakultúrou majú spoločnú právomoc Európske spoločenstvo a jeho členské štáty. Hlasovacie práva má Európske spoločenstvo.
               
            
               
                  b)
               
               
                  Pre body programu zaoberajúce sa výskumom a rozvojovou pomocou majú spoločnú právomoc Európske spoločenstvo a jeho členské štáty. Hlasovacie práva majú členské štáty.
               
            
               
                  c)
               
               
                  Pre body programu zaoberajúce sa posudzovaním správ a spoluprácou s inými organizáciami majú spoločnú právomoc Európske spoločenstvo a jeho členské štáty v súlade s rovnakými zásadami delenia právomocí, ako sú uvedené v tomto vyhlásení.
               
            
               
                  d)
               
               
                  Pre body programu zaoberajúce sa rozpočtovými otázkami majú spoločnú právomoc Európske spoločenstvo a jeho členské štáty. Hlasovacie práva má Európske spoločenstvo.
               
            Toto vyhlásenie nahrádza predchádzajúce vyhlásenie od 1. decembra 2004 a uplatňuje sa na všetky zasadnutia VKRSM, pokiaľ nevydá Európske spoločenstvo vo vzťahu k niektorému zasadnutiu alebo bodu programu osobitné vyhlásenie.
      V prípade zmeny rozsahu spoločných právomocí Európskeho spoločenstva a jeho členských štátov sa toto vyhlásenie zmení alebo doplní.